Illum, il-Kummissjoni Ewropea qed tirrapporta dwar il-progress li sar lejn Unjoni tas-Sigurtà effettiva u ġenwina fejn sar appell lill-Parlament Ewropew u lill-Kunsill biex jiffinalizzaw il-ħidma tagħhom dwar l-inizjattivi ta' sigurtà ta' prijorità bħala kwistjoni ta' urġenza. Biex jinżamm il-momentum pożittiv stabbilit mill-Mexxejja tal-UE waqt il-laqgħa informali f'Salzburg, ir-rapport tal-lum jiddeskrivi l-inizjattivi ta' sigurtà li se jkunu deċiżivi biex l-Unjoni tas-Sigurtà titlesta qabel l-elezzjonijiet li ġejjin tal-Parlament Ewropew f'Mejju 2019. B'dan il-mod, ir-rapport huwa kontribut għad-diskussjonijiet dwar is-sigurtà interna matul il-Kunsill Ewropew tat-18–19 ta' Ottubru. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos stqarr: “Is-sigurtà taċ-ċittadini tagħna hija u għandha tibqa' prijorità għall-UE kuljum. It-tisħiħ tal-fruntieri esterni tagħna, it-titjib tal-iskambju tal-informazzjoni u li s-sistemi kollha tad-data tagħna jkunu interoperabbli u li jiġu protetti ċ-ċittadini tagħna online kif ukoll fuq il-post — ma hemm l-ebda ħin x'nitilfu. Wasal iż-żmien li dawk il-wegħdiet jinbidlu f'realtà, li jwittu t-triq lejn Unjoni ta' Sigurtà effettiva u ġenwina.” Il-Kummissarju għall-Unjoni tas-Sigurtà, Julian King qal: “Minn armi kimiċi li qed jintużaw fit-toroq tagħna għal attakki ċibernetiċi li huma sponsorizzati mill-Istat, l-Ewropa qiegħda taħt theddida bħal qatt qabel, u l-Ewropej qed iħarsu lejna biex naġixxu. Issa huwa l-waqt li nżidu l-isforzi tagħna biex inlestu l-ħidma tagħna dwar l-Unjoni tas-Sigurtà. Dwar it-terroriżmu, it-theddid ċibernetiku u ċ-ċiberkriminalità, fejn l-internet u d-dinja reali jaħbtu, u fuq l-indirizzar tal-kriminalità organizzata, aħna iktar b'saħħitna meta naġixxu flimkien. Iż-żmien huwa qasir: jeħtieġ li l-istituzzjonijiet tal-UE u l-Istati Membri tagħna jieħdu r-responsabbiltà biex jixprunaw it-twassil u l-implimentazzjoni ta' din il-ħidma vitali.” Matul l-aħħar tliet snin, il-Kummissjoni ħadet azzjoni deċiżiva biex tissikka r-regoli ta' sigurtà fi ħdan l-UE u fil-fruntieri esterni tagħha. Fid-diskors tiegħu tal-2018 dwar l-Istat tal-Unjoni, il-President Juncker ħabbar aktar miżuri biex jipproteġu lill-Ewropej — online u offline. Madankollu, l-attentati ta' attakki terroristiċi, l-użu ta' armi kimiċi fit-toroq ta' Stat Membru u l-aktar riċenti, l-attakk ċibernetiku imxekkel fuq il-kwartieri ġenerali ta' organizzazzjoni internazzjonali jenfasizzaw li aktar minn qatt qabel, l-Ewropa għadha fil-mira — u dan juri l-importanza dejjem akbar tat-tisħiħ tas-sigurtà kollettiva u tar-reżiljenza tagħna. Tiżdied il-ħidma fuq fajls ta' sigurtà ta' prijorità Filwaqt li numru ta' proposti leġiżlattivi li saru mill-Kummissjoni issa ġew approvati, għad hemm ħafna fajls importanti li jeħtieġu jiġu diskussi u għandhom jiġu finalizzati b'urġenza qabel l-elezzjonijiet tal-Parlament Ewropew f'Mejju 2019. Il-Kummissjoni għalhekk titlob għat-tħaffif ta' din il-ħidma u l-adozzjoni rapida tal-fajls ta' prijorità li għad fadal, b'mod partikolari, dawk identifikati fid-Dikjarazzjoni Konġunta u l-miżuri ġodda proposti mill-President Juncker fid-diskors tiegħu dwar l-Istat tal-Unjoni tal-2018: Biex tappoġġa l-isforzi tal-Istati Membri biex tiżdied is-sigurtà fl-UE, il-Kummissjoni allokat EUR 70 miljun taħt il-Fond għas-Sigurtà Interna (ISF) għall-perjodu 2018–2019 għal finanzjament tas-sigurtà mmirat, inkluż: il-ġlieda kontra r-radikalizzazzjoni (EUR 5 miljun); il-ġlieda kontra t-theddid CBRN, li jirrestrinġu l-aċċess għal splussivi “magħmula d-dar”, u l-protezzjoni tal-ispazji pubbliċi u tal-infrastruttura kritika (EUR 9.5 miljun); u l-appoġġ għall-implimentazzjoni ta' regoli eżistenti bħar-Reġistru tal-Ismijiet tal-Passiġġieri tal-UE (EUR 1.5 miljun). Dan jiżdied ma' EUR 100 miljun disponibbli taħt l-Azzjonijiet Innovattivi Urbani, inkluż għall-protezzjoni ta' spazji pubbliċi (aktar informazzjoni disponibbli hawnhekk). Il-kuntest Is-sigurtà ilha prijorità politika sa mill-bidu tal-mandat tal-Kummissjoni Juncker — mil-Linji Gwida Politiċi tal-President Juncker ta' Lulju 2014, sal-aħħar Indirizz dwar l-Istat tal-Unjoni fit-12 ta' Settembru 2018. Fl-14 ta' Diċembru 2017, il-presidenti tal-Parlament Ewropew, tal-Presidenza b'rotazzjoni tal-Kunsill u tal-Kummissjoni Ewropea ffirmaw Dikjarazzjoni Konġunta dwar il-prijoritajiet leġiżlattivi tal-UE għall-2018-19 fejn enfasizzaw l-importanza ċentrali li jipproteġu aħjar is-siġurtà taċ-ċittadini billi jqiegħduha fil-qalba tal-ħidma leġiżlattiva tal-Unjoni. Ingħatat prijorità lil dawk l-inizjattivi mfassla biex jiżguraw li l-awtoritajiet tal-Istati Membri jkunu jafu min qed jaqsam il-fruntieri esterni komuni tal-UE, lil dawk l-inizjattivi mfassla biex jistabbilixxu sistemi ta' informazzjoni interoperabbli tal-UE għall-ġestjoni tas-sigurtà, il-fruntieri u l-migrazzjoni, u lil dawk l-inizjattivi mfassla biex isaħħu l-istrumenti fil-ġlieda kontra t-terroriżmu u l-ħasil tal-flus. L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat rispons effettiv tal-UE għat-theddidiet mit-terroriżmu u għas-sigurtà, fosthom il-ġlieda kontra r-radikalizzazzjoni, it-tisħiħ taċ-ċibersigurtà, it-twaqqif tal-finanzjament tat-terroriżmu, kif ukoll it-titjib fl-iskambju tal-informazzjoni. Sa mill-adozzjoni tal-Aġenda, sar progress sinifikanti fl-implimentazzjoni tagħha li jwitti t-triq lejn Unjoni ta' Sigurtà effettiva u ġenwina. Dan il-progress huwa rifless fir-rapporti tal-Kummissjoni, ippubblikati fuq bażi regolari. Għal Aktar Informazzjoni Skeda informattiva: Ewropa li tipproteġi Skeda informattiva: Nibnu sigurtà ċibernetika b'saħħitha fl-Ewropa Komunikazzjoni: Is-Sittax-il Rapport ta' Progress lejn Unjoni ta' Sigurtà effettiva u ġenwina Anness: Lista ta' inizjattivi leġiżlattivi